През 1753 г. бъдещият херцог дьо Шоазьол е назначен за посланик в Рим, където трябва да тушира напрежението, възникнало от поредната папска була против янсенистите. Той се справя блестящо със задачата и от 1756 е прехвърлен във Виена. По това време Франция и Австрия са в процес на сближение против Прусия. Вече са подписали първия договор от Версай, който е отбранителен. Сега Шоазьол активно съдейства за втори договор, но нападателен. Той е сключен на 1 май 1757 г. и с него започва френското участие във фаталната Седемгодишна война. Моментално следват унизителните поражения при Росбах и Крефелд, които показват, че Помпадур е създала около себе си кръг от високопоставени, но некадърни приятели. Все пак Шоазьол спечелва доверието на краля и от 1758 г. става външен министър – с това започва неговото противоречиво управление на страната.